**Уважаеми дами и господа скъпи гости, съграждани!**

**Днес за пореден път отбелязваме 149 години от гибелта на Апостола на свободата и 17 години от откриването на неговият бюст-паметник в Босилеград. През далечната 2005 година издигнахме този светъл образ с идеята да ни служи като опора и показател за това кои сме, какви сме и накъде отиваме. Мисията на този паметник тук не е само да овековечи името и делото на Левски, а да бъде морален коректив с който да се съизмерваме, сравняваме и да се учим на свобода, демокрация, честност, патриотизъм и човеколюбие.**

**Оказа се, че това е много по-трудно отколкото очаквахме.**

**149 години духът на Левски вълнува нашето съзнание. 17 години в Босилеград Левски не престава да смущава нечистата съвест на тираните по убеждение и на робите по душа. Да стоиш пред този паметник, да бъдеш почитател и последовател на Левски трябват не само мъжество и сила, но преди всичко чест, себеуважение и достойнство.**

**Смъртта на Левски възкреси България от петвековното робство.**

**Неговият паметник в Босилеград вече 17 години се мъчи да възкреси съвестта на блудните синове на майка България.**

**Да почиташ Левски не е само да се поклониш и да сложиш едно цвете пред неговия паметник, а да осъзнаеш величието му и да се водиш от него. Другото е лицемерие. Показността с която управляващите се кланяха пред този паметник един път в годината, а всички останали дни работеха срещу всичко което Левски представлява, взриви отношенията ни със тах.**

**С оглед на това, че човешката памет е къса, а длъжностните лица често се сменяват, искам точно днес, и точно тук, отново да припомня за причините за разделението, омразата и злобата която отрови взаимоотношенията ни и ни изправи едни срещу други.**

**Левски сигурно би ни посъветвал да си кажем кривиците, да се поправим и да вървим напред.**

**Точно това правим от 2006 година до днес.**

**Няма да се уморим да повтаряме, че е нидопустимо и лицемерно, да се кланяш пред паметника на Левски, и същевремнно на една крачка от него да честваш „Ден на освобождението на Босилеград от българска фашистка окупация“. Това не само противоречи на историческите факти и здравият разум, това завинаги ни разделя в името на имперският принцип „скарай и владей”.**

**Недопустимо е в центъра на Босилеград все още да се кръстосват улици с имената на Георги Димитров и Маршал Тито. Единият, Генерален секретар на Коминтерна и поддръжник на Македонизма в Пиринския край, а другият, автор на „Кървавия Божич” отговорен за смъртта на 23 000 българи в Охрид и Преспа през 1945 година и за страданията на други 130 000 българи от Македония и Западните покрайнини които са изселени, изгонени, преследвани и изпращани в концлагерите на Титова Югославия.**

**Недопустимо е да се кланяш пред паметника на Левски и да не позволяваш да се постави паметна плоча с имената на невинно избитите наши съграждани на 15-16 май 1917г. от четниците на Коста Милованович Печанац.**

**Недопустимо е, да те приемат на най-високо ниво в българските държавни институции, а ти да не искаш да посрещнеш и приемеш българската вицепрезидентка г-жа Илияна Йотова в Босилеград.**

**Недопустимо е да се кланяш пред Левски, но да преследваш българският бизнес дошъл с намерението да предложи работа и поминък на населението.**

 **Не можеш да стоиш пред Левски, а децата да не знаят кой е той. Още повече, да не знаят майчиният си език и историята. Не можеш да стоиш пред Левски, а да не уважаваш националните и демократични ценности, да не зачиташ свободата на словото и правата на човека.**

**Недопустимо е паметникът на Левски да стои на улица Георги Димитров. Това са диаметрално противоположни величини които взаимно се оспорват и отричат. Ние не можем да учим децата едновременно да служат на Бога и на мамона. Защото навсякъде виждаме резултатите от това двойнство.**

**След две пандемични години, ние отново сме пред паметника на Левски и отново изпращаме същите послания и призоваваме.**

**Левски не бива да се злоупотребява за разделение на патриоти и предатели, той трябва да бъде програма за нашето обединение. Само като почитатели и последователи на Левски ние ще бъдем уважавани в София, Белград и Брюксел. Само тогава ще спечелим моралното право да искаме помощ и подкрепа за спасяването на този град. От нас зависи дали ще можем да се издигнем на нужната висота и дали българо-сръбските отношения ще станат наистина европейски, добросъседски и приятелски.**

**Затова е нужно изхождайки от делото на Левски ние самите да се помирим, за да можем да дадем принос за помирението между българи и сърби. Така, както Левски е дал своя принос за освобождението на българи и сърби от Турско робство. Съжалявам, че пред неговият паметник и днес няма сръбско присъствие.**

**Историческата дистанция е вече достатъчно голяма: измина повече от един век от Балканските и от Първата световна война. През май навършват 105 години от опожаряването на Босилеград. Ние отново призоваваме, нека отново да прочетем и преосмислим историята си, да почетем и да отбележим паметта на жертвите, да осъзнаем грешките, да си подадем ръка за помирение и да си простим в името на мира, сигурността и бъдещето.**

**Това е тежък и труден път, но е единствен и няма друг. Европейските народи вече са го извървели, трябва да го извървим и ние. През 1984г. тогавашният германски канцлер Хелмут Кол и френският президент Франсоа Митеран си подават ръка през гробовете на 250 000 немски и френски войници на Вердюн в името на мира на съвременно Европа. Такъв жест трябва да направим и ние за омиротворяването на Балканите. Това не значи да забравим историята си. Това значи историческите факти да се интерпретират спокойно и многостранно, без митове, без преекспонирана национална слава и прикрита ненавист и злоба.**

**Само тогава ще имаме моралното право спокойно да стоим пред паметника на нашия Апостол и учител Васил Левски.**

**19. 02. 2022г.**